Gedagte vir die dag: Hou vas aan die geloofArgieffoto Foto: diversityreporter.com Laat ons elke las van ons afgooi, en laat ons die wedloop wat vir ons voorlê, met volharding hardloop, die oog gevestig op Jesus, die Begin en Voleinder van die geloof. Hou Hom voor oë. Dan sal julle nie geestelik moeg word en uitsak nie. (Heb 12:1-3) Philip Yancey sê geloof beteken dat jy glo wat nie bewys kan word nie. Jy vertrou by voorbaat op wat net agterna sin sal maak. Dit is nogal moeilik om te bly glo as daar min sigbare dinge om jou is waaraan jy jou geloof kan vasknoop. Miskien sal dit goed wees as elke Christen sal besef dat dit nie so maklik is om te glo nie. Meer nog, dat dit vir ons onmoontlik is om uit onsself te glo as dit nie God self is wat geloof in ons lewe insleutel nie. God maak dit vir jóú moontlik om te kan glo. Dát jy in Hom glo, is dus nie jou eie prestasie nie, maar suiwer genade. Jou aardse “reis” gaan ten beste van tye vol slaggate wees en dit is te betwyfel of jy dit hoegenaamd gaan regkry om te lewe soos God van jou verwag. Tog mag jy seker weet dat as jy volhard, as jy styf aan jou geloof vashou en jou oë op Jesus, die Begin en Voleinder van jou geloof, gerig hou jy nie geestelik moeg sal word en uitsak nie, maar eendag by die regte bestemming sal aankom. Here Jesus, ek loof U dat U dit vir my moontlik maak om aan my geloof vas te hou, om my oë op U gevestig te hou sodat ek eendag by die regte bestemming sal kan uitkom. Amen